《赠王生子春》
明代·邵宝

子从天台来，衣裳带云气。谁知山泽臞，有志在当世。

经史随所询，一一见深致。董生去古近，高明得超诣。

胡然丛猥中，独与前修契。士患饥与寒，大节穷愈励。

论事须尽变，变尽乃精义。源头浚真泉，如斯日川逝。

孰谓政粗迹，而谓文小技。所贵道在兹，毫釐辨同异。

我行入湖南，子作东归计。伯氏古逸民，知我知子意。

明年黄鹤楼，待子共光霁。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。